मुंगेर के एएसपी संजय कुमार सिंह के मुताबिक़ नक्सली महिला बोगी में बैठे हुए थे. नक्सलियों ने महिला बोगी में मौजूद जवानों पर हमला बोल दिया. पहले उन्होंने चाकुओं से हमला किया और बाद में गोलियां चलाईं.संजय कुमार सिंह ने बताया कि साहेबगंज-पटना इंटरसिटी एक्सप्रेस में पहले से मौजूद नक्सलियों ने तब हमला किया, जब ट्रेन जमालपुर रेलवे स्टेशन से क़रीब चार से पांच किलोमीटर पहले एक सुरंग से गुज़र रही थी.मुंगेर एसपी कार्यालय और जमालपुर रेल एसपी कार्यालय ने इस वारदात की पुष्टि की है. घटना शाम लगभग साढ़े छह बजे की है.हमले के बाद नक्सली हथियार भी लूटकर अपने साथ ले गए. लूटे गए हथियारों में तीन इंसास रायफलें, एक कार्बाइन और एक एके-47 बंदूक शामिल हैं.जीआरपी दफ़्तर के अनुसार मारे गए लोगों में सरकारी रेल पुलिस के हवलदार अशोक कुमार और बिहार सैन्य पुलिस यानी बीएमपी के जवान उदय कुमार यादव और भोला कुमार ठाकुर शामिल हैं. बीएमपी जवान इम्तियाज़ अली और विनय कुमार सिंह के साथ-साथ रेल सुरक्षा बल के मनोज कुमार घायल हुए हैं.घटना के बाद रात लगभग नौ बजे साहेबगंज- पटना इंटरसिटी एक्सप्रेस को पटना के लिए रवाना किया गया. रवानगी से पहले जिस डब्बे में हमला हुआ था उसे काटकर ट्रेन से अलग कर दिया गया.11 नवंबरः गया ज़िले में नक्सल कार्रवाई में तीन लोग मारे गए थे और दो लोग घायल हुए. नक्सलियों ने ज़िले के मोहनपुर प्रखंड के अमकोला गांव में वारदात को अंजाम दिया. 17 अक्तूबरः औरंगाबाद ज़िले में लैंडमाइन धमाके में सात लोग मारे गए. नक्सलियों ने ज़िले के खुदवां थाना के पथरा गांव के पास एक कार को विस्फोट से उड़ा दिया था. विस्फोट ज़िला मुख्यालय से क़रीब तीस किलोमीटर की दूरी पर किया गया. मरने वाले एक ही गांव के थे. 17 जुलाईः औरंगाबाद ज़िले के गोह में सड़क निर्माण कंपनी के बेस कैंप में हमला कर नक्सलियों ने तीन सैप (विशेष सहायक पुलिस) जवानों और कंपनी के दो निजी सुरक्षा गार्डों की हत्या कर दी थी. 13 जूनः जमुई के पास धनबाद-पटना इंटरसिटी एक्सप्रेस पर हमले में एक जवान सहित तीन लोग मारे गए थे और नक्सली राइफलें लूटकर ले गए थे. 22 फरवरीः गया ज़िले के बांके बाज़ार प्रखंड के रोशनगंज थाना क्षेत्र में बारूदी सुरंग के धमाके में बिहार पुलिस के छह जवान सहित आठ लोग मारे गए थे. मरने वालों में दो ग्रामीण थे.(बीबीसी हिन्दी के एंड्रॉएड ऐप के लिए 



यहां क्लिक करें. आप हमें 



फ़ेसबुक और 



ट्विटर पर भी फ़ॉलो कर सकते हैं.)